Collezione DI GIACOMO

Serie I.

NAPOLI
ILLUSTRATA

'E RROBBE VECCHIE

Panne, purtate 'a tanta e tanta gente,
cammise ricamate o arrepezzate,
ca ncuollo a quacche povero pezzente,
o ncuollo a na cocotta site state;

fazzulette 'e battista, e muccature
viecchie, scuffie 'e nutricce, e barrettine,
giubbe 'e surdate, veste 'e criature,
giacchette, mantesine, e suttanine,

add''o revennetore 'e panne usate
(sott'a n'angolo 'e muro e mmiez''a via)
ccá v' hanno strascenate e ammuntunate
'o Vizio, 'a Famma, 'a Morte, 'a Malatia.

Quanta rumanze 'e quanta e quanta gente!
Ma stu revennetore a stu puntone
nun 'e ccapisce. Ndifferentamente
scose na cifra, o azzecca nu bottone.

S. di Giacomo

Collezione DI GIACOMO

NAPOLI
ILLUSTRATA

Serie I.

Ll'acciso

— Si ve cunviene nu dichiaramento,
tant'onore pe mme. — L'onore é mio...
Ccà stesso? — Pe dimane. Appuntamento
a mezanotte. — Resta fatto. — Addio.

Quatto parole. E, doppo mezanotte,
'a sera appriesso, Carmine de Riso
pe mmano 'e Ciro Assante e cu tre botte,
nterra, int' 'o vico, rummanette acciso.

Pe mbriaco 'o pigliaino albante juorno :
lle s'accustaie na femmena vicino,
e se mettette a ffa: — Te miette scuorno ?!..
Puorco! A primma matina vive vino!...

Vino? Era sango. Lle parette vino,
nterra, na macchia 'e sango friddo e muollo...
— Sciù! Nnanz' 'a cchiesia 'e Santo Severino!..
E lle menaie nu cato d'acqua ncuollo....

S. di Giacomo

Collezione DI GIACOMO

NAPOLI
ILLUSTRATA

Serie I.

'O PRANZO A 'O NNAMMURATO

Ah, si 'o ssapesse Aniello « 'o scarrecante »,
si ll'appurasse chello ca é ccustato
sta mullica 'e furmaggio pizzicante
e stu pullo nfurnato e mbuttunato !

É custato nu sí, sceppato a fforza
a Nanninella « 'a rossa » 'a nu studente...
E, doppo, s'ha mangiate 'e mmane a mmorza
sta femmena 'e chist 'ommo malamente !...

Sí: s'é vennuta!... Ce vo' nu curaggio!...
Ma si no chi purtava a « San Francisco »
stu pullo mbuttunato e stu furmaggio,
e sta butteglia 'e vino e 'o ppane frisco?...

Nu biglietto int' 'o ppane essa ha mpezzato:
(quanno Aniello s' 'o mmangia 'o liggiarrà)
« Nega sempri, mi ha detti l'avucato!...
Sempri ferele Annina ti amarrà !... »

S. di Giacomo

Collezione DI GIACOMO

Serie I.

NAPOLI
ILLUSTRATA

Stasera...

Peppe s'è mmiso cu na luciana:
(chi sa stu fatto comme fenarrà !)
'o tiempo passa, e mo già è na semmana...
Embè... Nunzia stasera 'a va a truvà!

Lle vo' di': — Mme scusate e perdunate,
Peppe 'o ssapite c'appartene a mme ?
Che se dice ? 'O lassate ? 'Un 'o lassate ?...
Dice chell' ata: — E tu 'a do' jesce, oi né?!

Nunzia mette na mana dint' 'a sacca,
lle corre ncuollo: — Ah, piezz' 'e nfama, e tèh !...
E c' 'o rasulo ammanecato 'a ntacca...
E na folla 'a secùta: — Arresta !... Arrè !...

A chesto sta penzanno. Int' 'e ddenocchie
sente comm' a nu triemmolo passà...
Ccà vede 'o sango... E, nere, nnanz' a ll' uocchie,
'e ccancelle d' 'o carcere, cchiù llà...

S. di Giacomo